Кастрычнік — ружанцовы месяц, і стагоддзе Фацімскіх аб’яўленняў навялі айца Рамана на думку, што кангрэс можа быць цудоўным спосабам глыбей перажыць гэты час, звярнуць большую ўвагу на старажытную ружанцовую малітву, узгадаўшы яе цудоўную гісторыю і ўсвядоміўшы яе актуальнасць у сучасным свеце. Ідэю правядзення кангрэса ахвотна падтрымаў Яго Эксцэленцыя Аляксандр Яшэўскі SDB, дапаможны біскуп Мінска-Магілёўскай архідыяцэзіі, які сам прыняў актыўны ўдзел у яго правядзенні, адкрыўшы кангрэс натхнёнаю прамоваю, прадстаўляючы дакладчыкаў і рэзюміруючы іх выступленні.